Nezadostni postopki obdelave ali predelave

Izdelek lahko pridobi status izdelka s poreklom, če se na materialih brez porekla, ki se uporabljajo pri izdelavi izdelka, opravi zadostna obdelava ali predelava, kar je opredeljeno v ustreznem seznamu obdelav ali predelav, ki jih je treba opraviti na materialih brez porekla, da bi lahko izdelani izdelek pridobil status blaga s poreklom oziroma v novejših preferencialnih režimih v pravilih o poreklu za določen izdelek (v nadaljnjem besedilu: pravila iz seznama). Da bi se izognili temu, da bi bila pravila iz seznama izpolnjena zgolj s sorazmerno preprostimi postopki obdelave ali predelave, opravljenimi na materialih brez porekla, vsi preferencialni režimi vsebujejo določbo, ki navaja postopke obdelave ali predelave, ki ne zadostujejo, da bi izdelek pridobil status izdelka s poreklom. Ti nezadostni postopki obdelave ali predelave (v nadaljnjem besedilu: nezadostni postopki) se imenujejo tudi minimalna predelava ali minimalni postopki.

**Opredelitev pojma**

Nezadostni postopki so tisti, ki se opravljeni bodisi posamično ali v kombinaciji štejejo za tako malo pomembne, da se nikoli ne da pridobiti statusa blaga s poreklom, če se v proizvodnji uporabljajo samo materiali brez porekla.

Nezadostni postopki so pomembni tudi v okviru kumulacije, saj določajo minimalno raven predelave, ki jo je treba izvesti za namene uporabe kumulacije. Če je edini opravljeni postopek na materialih s poreklom iz druge pogodbenice, s katero se uporablja kumulacija, eden ali več postopkov, ki se štejejo za nezadostno obdelavo ali predelavo, kumulacije na splošno ni mogoče uporabiti.

**Splošni pregled**

1. Uporaba materialov brez porekla

Tudi če obdelava ali predelava, opravljena na materialih brez porekla, izpolnjuje pravilo iz seznama, končni / pridobljeni izdelek ne more pridobiti statusa izdelka s poreklom, če je ta obdelava ali predelava navedena kot nezadosten postopek v ustrezni določbi.

Nasprotno pa je treba razumeti tudi, da če postopek ni naveden kot "nezadosten", to ne pomeni samodejno tudi, da je "zadosten" za dodelitev porekla izdelku. Postopki so lahko več kot nezadostni, a hkrati dejansko niso zadostni v smislu pravil iz seznama, ki se uporabljajo. Treba je upoštevati zadevno pravilo iz seznama in preveriti, kateri pogoji morajo biti izpolnjeni.

Naslednji nezadostni postopki so tisti, ki se običajno nahajajo v preferencialnih režimih (vsak posamezen postopek, vključno s kombinacijo dveh ali več postopkov, se šteje za nezadosten postopek):

1. postopki za ohranitev blaga v dobrem stanju med prevozom in skladiščenjem;
2. razstavljanje in sestavljanje tovorkov;
3. pranje, čiščenje; odstranjevanje prahu, oksidov, olja, barve ali drugih snovi za prekrivanje;
4. likanje tekstila;
5. preprosti postopki barvanja in loščenja;
6. luščenje, delno ali popolno beljenje, loščenje ter glaziranje žit in riža;
7. postopki barvanja sladkorja ali aromatiziranje sladkorja ali oblikovanja sladkornih kock; delno ali popolno mletje kristalnega sladkorja;
8. lupljenje, razkoščičenje in luščenje sadja, oreškov in zelenjave;
9. ostrenje, preprosto brušenje ali enostavno rezanje;
10. sejanje, prebiranje, sortiranje, razvrščanje v skupine, razvrščanje po stopnjah, usklajevanje (vključno s sestavljanjem garnitur izdelkov);
11. preprosto pakiranje v steklenice, konzerve, čutare, vrečke, zaboje, škatle, pritrjevanje na kartone ali plošče in vsi drugi preprosti postopki pakiranja;
12. pritrjevanje ali tiskanje oznak, nalepk, logotipov in drugih podobnih znakov za razlikovanje na izdelke in njihovo embalažo;
13. preprosto mešanje izdelkov, ne glede na to, ali so različnih vrst ali ne;
14. mešanje sladkorja s katerim koli materialom;
15. preprosto dodajanje vode ali redčenje, izsuševanje ali denaturacija izdelkov;
16. preprosto sestavljanje delov izdelkov v popoln izdelek ali razstavljanje izdelkov na dele;
17. zakol živali;
18. kombinacija dveh ali več postopkov od a. do q.

Vsi preferencialni režimi ne vsebujejo enakega seznama nezadostnih postopkov, zato je treba upoštevati ustrezen seznam.

Seznam nezadostnih postopkov, ki jih vsebuje vsak preferencialni režim, je izčrpen / popoln. Postopek, ki ni naveden na seznamu nezadostnih postopkov posameznega preferencialnega režima, se ne more šteti za nezadosten postopek.

Razlaga izraza „preprost“

Nekatere od naštetih postopkov je mogoče jasno opredeliti kot nezadostne, kot je npr. pritrditev nalepke na izdelek. Vendar pa je treba nekatere postopke še dodatno oceniti, saj vsebujejo izraz „preprost“, npr. „preprosto sestavljanje“.

Nekateri preferencialni režimi vsebujejo opredelitev pojma "preprost":

*»preprost pomeni dejavnosti, za katere niso potrebne ne posebne spretnosti in znanja ne stroji, aparati ali oprema, proizvedeni ali nameščeni posebej za izvedbo teh dejavnosti«[[1]](#footnote-1).*

Čeprav je natančno besedilo v preferencialnih režimih lahko različno, so ključni elementi, kot so „posebne spretnosti“ ali „stroji“, ki so potrebni, v vseh primerih, ko je zagotovljena opredelitev, usklajeni. Pomembno je opozoriti, da uporaba posebnih spretnosti, strojev, naprav ali orodij sama po sebi ni dovolj za postopek, ki presega "preproste" postopke. Treba je oceniti, ali bi bil lahko izdelek s podobnimi značilnostmi ali lastnostmi izdelan brez teh strojev.

Ta opredelitev lahko predstavlja smernice za razlago izraza »preprost« v primerih, ko taka opredelitev ni vsebovana v ustreznem preferencialnem režimu.

1. Uporaba materialov s poreklom in brez porekla

Pri določanju porekla končnega / pridobljenega izdelka je treba upoštevati vse faze v proizvodnem procesu.

Na splošno se v skladu z določbo o nezadostnih postopkih besedilo nanaša na:

"Vsi postopki, ki se izvedejo v pogodbenici izvoznici na določenem izdelku, se skupno upoštevajo pri ugotavljanju, ali se obdelava ali predelava, opravljena na tem izdelku, šteje za nezadostno v smislu odstavka [seznam nezadostnih postopkov]."

Kadar zgoraj navedeno besedilo ni vključeno v preferencialni režim (npr. Sporazum o gospodarskem partnerstvu med Evropsko unijo in Japonsko), je vseeno navedeno, da se nezadostni postopki uporabljajo le, če se izvajajo na materialih brez porekla.

Ne glede na uporabljeno besedilo to pomeni, da je postopek že več kot nezadosten, če je vsaj en material, ki se uporabi pri izdelavi končnega / pridobljenega izdelka, s poreklom iz pogodbenice izvoznice (ne glede na vrednost tega materiala).

Dejstvo, da se izvaja več kot nezadosten postopek, samo po sebi ne zadostuje za dodelitev statusa preferencialnega porekla. Da bi končni izdelek pridobil status blaga s poreklom, morajo biti izpolnjena tudi pravila iz seznama.

**Posebnosti**

Opredelitev izraza "preprost" je določena v naslednjih preferencialnih režimih:

* shema splošnih tarifnih preferencialov (GSP),
* čezmorske države in ozemlja,
* Sporazum o prosti trgovini med EU in Korejo (pojasnjevalne opombe),
* Sporazum o prosti trgovini med EU in Singapurjem,
* Celoviti gospodarski in trgovinski sporazum (CETA) med Kanado in EU,
* Sporazum o gospodarskem partnerstvu med EU in Japonsko,
* Sporazum o prosti trgovini med EU in Vietnamom,
* Sporazum o trgovini in sodelovanju med EU in Združenim kraljestvom.
1. Sporazum o prosti trgovini med Evropsko unijo in njenimi državami članicami na eni strani ter Republiko Korejo na drugi strani – pojasnjevalne opombe; [UL EU L 127](https://eur-lex.europa.eu/resource.html?uri=cellar:a2fb2aa6-c85d-4223-9880-403cc5c1daa2.0004.02/DOC_4&format=PDF), z dne 14. 5. 2011, str. 1414) [↑](#footnote-ref-1)